Onbevoeg om diskresionêr op te tree
Chris Neethling, George:
Ek verwys na die berig "Bring sunscreen, easy chair when visiting Sars" in u koerant van 4 Maart 2021.
Ek was toevallig dieselfde dag, waarvan die skrywer op die gemelde dag meld, by die kantore van Sars. Tereg, dit was 'n snikhete dag en het ek die persone, waaronder daar 'n bejaarde dame was, baie jammer gekry.
Toevallig het besoekers van Oudtshoorn met 'n kombi tipe voertuig die voertuig se agterkant teen die ry van besoekers getrek en met die agterklap oop, 'n mate van skaduwee aan hulself besorg.
My skrywe word nie nou net teen Sars gemik nie, maar ook teen sommige van die banke wat ook absoluut onbevoeg is om diskresionêr op te tree.
Ek was geskok om in die binnekant van die Sars gebou, uit die groot aantal dienspunte, slegs een persoon aan diens te sien. Goed en wel, die aantal dienspunte is moontlik te naby aan mekaar, maar as elke tweede of derde punt beman kan word sou daar nie 'n nodigheid wees vir lang rye wat buite in die son hoef te staan nie. Allermins is dit dieselfde met die sitplekke binne die gebou.
Die aantal persone, soos op die foto opgemerk kan word en die aantal wat buite moes staan, terwyl ek daar was, kon met die grootste gemak maklik tussen twee tot vier meter uit mekaar op die stoele geakkommodeer word.
Dieselfde gebeur by sommige van die banke. Daar is plek vir verskeie tellers, maar daar is net een en by tye twee op diens. As daar twee op diens is, is hulle dienspunte in elk geval langs mekaar en praat en werk hulle oor mekaar soos normaalweg. Buite is daar geen skuiling en moet diegene met 'n klomp kontant in 'n sak maar daar staan en 'n grypdief uitnooi om jou sak te gryp en daarmee weg te hardloop.
Intussen staan daar hordes persone, wat uitsluitlik daar is om 'n stempel op vorms van die Werkloosheidsversekeringsfonds te kry. Kan daar dan nie 'n spesifieke amptenaar aangewys word om die betrokkenes by te staan sodat diegene wie daar is om banksake af te handel, voorkeur kan kry nie? Die ironie van die saak is dat die departement van arbeid die sertifikaat, (wat jy geteken en gestempel, van die Internet kan afhaal) nie aanvaar nie. Net hulle vorm is goed genoeg. Hulle die banke en ander staatsinstellings geniet dit skynbaar dat mense maar in watter weersomstandighede ook al, maar buite kan staan.
Gebruik die betrokke instansies nie Covid-19 as 'n verskoning vir onbevoegdheid om diskresionêr op te tree nie?